text: Voldsom olie-brand i Gråsten
  17 juli 2019 kl. 20.00
   4000 liter tyktflydende fyringsolie brudt i brand i fødevarevirksomhed
  Artiklen er opdateret med yderligere oplysninger fra politiet om brandens forløb.
  En voldsom brand hærger i øjeblikket en fødevarevirksomhed på Sundsnæs i Gråsten.
  Af endnu uklare årsager er 4.000 liter fyringsolie brudt i brand i en industribygning på virksomheden, og den udvikler kraftig røg. Ilden er gået igennem bygningens tag og brænder nu i det fri.
  Virksomheden er blevet evakueret, og der har ikke været fare for menneskeliv, oplyser Syd- og Sønderjyllands Politi.
  På grund af meget svag vind stiger røgsøjlen fra branden direkte til vejrs, og der er ikke umiddelbar fare for, at branden breder sig.
  Vagtchef ved Syd- og Sønderjyllands Politi, Nikolaj Hølmkjær, oplyser, at politiets indsatsleder samt adskillige slukningstog er på stedet for at bekæmpe ilden.
  Meldingen om branden løb ind klokken 19.47, og det forventes at tage flere timer endnu, før branden er slukket.
  
  Brandårsag stadig ukendt
  Vagtchef Ivan Gohr fra Syd- og Sønderjyllands Politi oplyser torsdag morgen, at branden var under kontrol cirka klokken 23 onsdag aften. Det lod sig gøre for brandfolkene at holde branden fra at sprede sig til andre dele af fødevarevirksomheden. Brandskaderne er derfor koncentreret i den bygning, hvor fyringsolien blev opbevaret.
  Så snart det er muligt at undersøge brandstedet, vil politiets teknikere gå i gang med at finde ud af, hvad der udløste branden.
  KLIK og se mere tv på localeyes.dk
  